When his whistle blowsTwee jong talentvolle kunstenaars van Pretoria, Pieter Smit en Ben van Zyl, snoer hul talente saam op hierdie indrukwekkende tweetalige album. Marcato, ‘n musikale term en Italiaanse woord vir ‘klem op note’, beskryf hul musiek as “akoestiese folk”. “Ons sing ‘n bietjie oor die liefde en meer oor die lewe,” verduidelik Ben. “En dan natuurlik ook die paaie wat jy stap, drome, verskillende scenario’s tot cowboys.” Ben en Pieter het albei saam-saam die liedjies geskryf en die gesoute musikant Wouter van de Venter het ook hand bygesit met ‘n hele paar liedjies. Hulle het albei drie jaar gelede saam in ‘n band, Evelyn, wat uit vyf lede bestaan het, gespeel. Die twee jong manne se paadjies het gekruis toe hulle klankingenieurswese in Pretoria gestudeer het. “Evelyn het so twee jaar gelede ontbind en ek en Pieter het toe ‘n jaar en ‘n half gelede besluit om ‘n duo Marcato te stig.” Wouter het die twee knap musikante tydens ‘n musiekfees op Hartbeespoortdam hoor speel en besluit om hulle onder sy “vlerk” te neem. Marcato het intussen by Aardklop en by verskeie musiek-venues in Pretoria waaronder Firkin, O’Hagans, Celtis Ridge en Café Barcelona gehore met hul akoestiese folk musiek vermaak. “Dit is verbasend hoe die folk-mark weer besig is om op te tel. Baie van die mense in ons gehoor kom na ‘n show en vertel vir ons hoe lekker dit is om vir ‘n verandering real musiek te hoor,” vertel Pieter. Albei sangers is knap kitaarspelers en Ben speel ook mondfluitjie. Pieter se musiekinvloede wissel van Foo Fighters, Queen, Bob Dylan, Bon Iver en Ray Lamontagne. Ben luister ook graag na Bob Dylan, Queen, Ray Lamontagne en Coldplay. Hy het ook groot waardering vir Chris Chameleon se talent. Die twee is baie opgewonde oor ons plaaslike talent en sonder ook Christof Kotze, Vana and the O So Serious Folk Collective, die Tuin Dwergies en F*k*f Polisiekar uit. Marcato – When The Whistle Blows bevat dertien akoestiese folk-ballades wat beslis in ‘n baie breë gehoor se smaak sal val. David Klassen (perkussie) het ook op die album gespeel en Wouter is die musiekregisseur. Speellys http://youtu.be/Fg393ZLPTSA Meer oor die liedjies op die album: I wanna know Die liedjie gaan oor ‘n meisie wat almal wil hê, maar haar gedrag is nie na wense nie en sy is nie ‘n troumeisie nie. 100 000 keer ‘n Gulde geleentheid is na die maan…. Dagbreek “Ek sê herhaaldelik, val in jou spore, ek moet my droom gaan uitleef…” Open Road Jy is op ‘n oop pad en los als agter…en verlang Nostalgic Rhymes Lang vergete vriende….lang vergete tye When his whistle blows Hoekom gaan leiers nie oorlog toe nie…hulle stuur altyd die jongmense en die armes…. Journey Ek gaan baie ver van hier waar ek vir ‘n lang tyd was…. Onsekerheid Wat help dit as jy nie in jouself glo nie, die lewe stap aan en aan… Finding the pieces Om als weer bymekaar te sit… Every morning Ek spandeer my hele lewe deur vir jou te wag… Far beyond the sea Om als te waardeer wat jy het. Fly away Vlieg weg vanaand – ver weg van al die mense en die stadsliggies Wat ek het Geen probleme wat ons pla nie, geen laste om te dra, als by my wat ek benodig, als wat ek by my wil hê